**Referat af klimarådsmøde**

Møde afholdt torsdag den 23. januar 2025, kl. 18-20.

Holte Bibliotek, Holte Midtpunkt 23, 2840 Holte

Deltagere:

- Anders Westenholz, Klimabevægelsen i Rudersdal og klimarådets forperson

- Anette Rosholm, Verdensmål i Hverdagsliv og klimarådets næstforperson

- Peter Lemmich, Konservative

- Court Møller, Radikale Venstre

- Dorte Nørbo, SF

- Arne Christian Holm, Socialdemokratiet

- Thea, Nærum Gymnasiums klimaudvalg

- Sally, Nærum Gymnasiums klimaudvalg

- Jesper Winther Andersen, Rudersdals Erhvervsforening

- Torben Steen Nielsen, repræsenterer Rudersdals almene boligforeninger

- Claus Pedersen, repræsenterer Rudersdals grundejerforeninger

- Nada Naanaah, Frivilligcenter Rudersdal

- Steen Ussing, Dansk Naturfredningsforening i Rudersdal

- Mikael Bellers Madsen, udpeget af Klima- og Miljøudvalget

Fra administrationen:

- Lis Ravn, afdelingsleder, Klima, Natur og Miljø

- Marie Aarup, klimamedarbejder, Klima, Natur og Miljø

- Jane Riskjær, områdechef, By og Miljø

- Stinne Maria Thomassen, Klimakoordinator, Klima, Natur og Miljø

Afbud:

- Søren Hyldgaard, udenfor parti

- Stine Andersen, Enhedslisten

- Jes Broeng, udpeget af Klima- og Miljøudvalget

- Fagforeningernes Hovedorganisation (ny repræsentant udpeges)

- Lokallisten (ny repræsentant udpeges)

- Dansk Industri (ny repræsentant udpeges)

- Birkerød Gymnasium (nye repræsentanter udpeges)

**Velkomst**

Efter en kort præsentationsrunde bød næstforperson for klimarådet, Anette Rosholm,

velkommen til møde i Rudersdals lokale klimaråd.

**Klimaindsatsen i 2025 v/ Klimasekretariatet**

Stinne præsenterede status på klimahandlingskataloget for 2025 og det nye foreningskatalog. Begge kataloger var sendt til klimarådets medlemmer forud for mødet.

Blandt andet som følge klimarådets input på det seneste klimarådsmøde er der lavet tilføjelser til klimahandlingskataloget, før endelig vedtagelse i Kommunalbestyrelsen. Det omfatter punkter om erfaringsudveksling i Skoleforum om bæredygtighed mhp. at belyse gode eksempler og bidrage til inspiration, bæredygtige indkøb af arbejdstøj til driften i kommunens indkøbssystem og fokus på biodiversitet på kommunens arealer og i kommende planstrategi og kommuneplan.

Foreningskataloget er et supplement til kommunens klimahandlingskatalog. Klimarådet besluttede på sit seneste møde at lave dette katalog for at give politikere og andre interesserede et indblik i, hvad der foregår lokalt hos foreninger og borgergrupper m.fl. inden for den grønne omstilling. Det rummer ca. 30 aktiviteter, som foreløbigt er planlagt for 2025.

Det blev nævnt, at Økonomiudvalget på sit seneste møde bl.a. har vedtaget, at forvaltningen skal udarbejde implementeringsplaner for de enkelte indsatser og delmålsætninger i forlængelse af klimahandlingskataloget for 2026. Det er også i 2026, at der skal foretages en revision af klimahandlingsplanen, jf. DK2020-konceptet.

Der blev nævnt, at det er væsentligt at inkludere forbrug i en revision af Rudersdals klimahandlingsplan.

**Nyt fra klimarådets arbejdsgrupper**

Klimarådets forperson, Anders Westenholz, fortalte kort om status for de tre arbejdsgrupper. Klimarådets medlemmer havde forud for mødet modtaget en skriftlig status, som også vedlægges dette referat.

Arbejdsgruppen vedrørende aktivering af borgere og lokale virksomheder har foreslået afholdelse af to arrangementer i efteråret 2025 for hhv. erhvervsliv og husejere i Rudersdal, samt at klimarådet udskriver to konkurrencer blandt borgere om ressourcebesparende og klimaneutralt byggeri.

Realiseringen af de foreslåede arrangementer forudsætter et samarbejde mellem forvaltningen og klimarådet, hvor forvaltningen bidrager med lokale og assistance til klimarådets invitation og formidling.

Ift. de foreslåede konkurrencer blev det på mødet foreslået at samtænke dem med de arkitektur- og bevaringspriser, som kommunen årligt uddeler.

Arbejdsgruppen vedrørende fjernvarme har leveret en række anbefalinger til at understøtte udbredelse af fjernvarme, herunder at man kan finde midlertidige varmeløsninger for boligejere med udtjente gasfyr, indtil fjernvarmen realiseres. Det blev besluttet på mødet, at klimarådet skriver til Norfors og beder om en ordning.

Arbejdsgruppen vedrørende byggesagsbehandling har leveret en række forslag til at understøtte et mere klimavenligt og ressourcevenligt byggeri gennem lokalplaner og behandling af byggeansøgninger.

Endeligt fremlagde Anders et forslag fra Dansk Naturfredningsforening om udfasning af brændeovne. Kommunen foreslås at benytte sig af muligheden for at udstede forbud mod brændeovn ældre end 1. juni 2008.

Klimarådet tilsluttede sig arbejdsgruppernes forslag, samt forslaget om udfasning af brændeovne. Klimarådets forpersoner vil sørge for overlevering af anbefalinger og forslag til Klima- og Miljøudvalget, samt initiere det videre arbejde med afholdelse af arrangementer og udskrivelse af konkurrencer med assistance fra forvaltningen.

**Workshop: Fra nationale mål til lokal handling**

Som indledning til workshoppen opsummerede Mikael Bellers Madsen pointer fra Rudersdals klimaråds event med det nationale klimaråd afholdt den 15. januar 2025. Eventet havde fokus på det nationale klimaråds scenarier for at nå Danmarks klimamål i 2050. Idéen med eventet var at lægge op til debat om, hvordan man sikrer en grøn omstilling, der på én og samme tid sikrer et ressourceforbrug inden for planetens grænser og samtidig borgernes velfærd og trivsel.

Mikael lagde i sin præsentation og oversættelse af det nationale klimaråds pointer op til en dialog om forbrug og vaner inden for temaerne; transport, bolig og fødevarer, og hvordan man i en lokal kontekst kan understøtte en grøn omstilling heraf.

Med udgangspunkt i de tre temaer drøftede klimarådet i grupper, hvilke opfattelser (fx normer, adfærd og forbrugsvaner), facilitatorer (fx platforme, relationer, fællesskaber) og infrastrukturer (fx lokalplaner, lovgivning, digitale systemer), der kan være med til at drive en grøn udvikling og motivere til vaneændringer.

Drøftelserne kom omkring bl.a. delebilsordninger, lokale shuttle-busser i myldretiden, flerfamilieboliger, grønne fællesspisninger og samarbejde med supermarkeder om at fremme udbud af plantebaserede produkter – og ikke mindst hvordan klimarådet kan have en rolle. Det endte med et konkret forslag om en grøn madfestival, eventuelt med Nærum Gymnasium som facilitet. Der var enighed om, at det var værdifuldt med en dialog på konkret plan, som har givet klimarådet noget at gå videre med sammen.

**Opsamling og videre arbejde**

Forpersonerne har indsamlet materialet fra grupperne og vil samle de forslag og input, der er kommet under mødet til nye aktiviteter og temaer med henblik på efterfølgende at give klimarådets medlemmer mulighed for at prioritere blandt forslagene – gerne efter konsultation med sit bagland. Processen vil fremgå af mailen med fremsendelse af referatet.

Næste møde afholdes den 6. maj 2025 kl 18-20. Forslag til sted er velkomne.

Bilag:

- Endeligt klimahandlingskatalog

- Foreningskatalog

- Status og forslag fra klimarådets arbejdsgrupper

- Idéer til nye temaer